Bishops-juffrou, beurtkrag die meeste op Google gesoek | Netwerk24
Deur Ané van Zyl 18 Oktober 2019 19:55
Woensdag het meer as 200 000 mense die woord "loadshedding" op die soekenjin Google ingetik, nadat Eskom vir die eerste keer in meer as ses maande beurtkrag ingestel het.
Suid-Afrikaners het ook Sondag meer as 50 000 soeknavrae na "Fiona Viotti" gedoen en Maandag 'n bykomende 50 000 soektogte na "Bishops teacher".
Fiona Viotti (30)Foto: Argief
Donderdag is 20 000 soeknavrae gedoen met die trefwoorde "Fiona Viotti videos", lui 'n verklaring van Google.
Viotti, wat vandeesweek gesamentlik meer as 170 000 Google-soektogte gegenereer het, is sedert Sondag in die kollig weens 'n beweerde seksuele verhouding met 'n 18-jarige matriekleerling aan Bishops Diocesan College in Rondebosch.
Teen Donderdag is eksplisiete foto's en video's van Viotti op sosiale media versprei en op 'n gewilde pornografiese webwerf gelaai.
Ander onderwerpe wat mense vandeesweek op Google gesoek het, is meer as 20 000 soeknavrae vir "Multichoice" ná berigte van 'n brand by hul kantoor in Randburg waar die gebou ontruim moes word.
Eliud Kipchoge, die Keniaanse atleet wat die eerste persoon geword het wat 'n marathon in minder as twee uur voltooi, is Saterdag nog 20 000 keer gesoek.
Luidens die verklaring word inligting oor soektendense uit Google-data verkry, gegrond op wat Suid-Afrikaners by die soekenjin ingetik het.
Google verwerk meer as 40 000 soeknavrae per sekonde. Dit kom neer op meer as 'n miljard soektogte per dag wêreldwyd.